Regionsudvalgets udtalelse om »Grønbog om handel« (97/C 244/05)

REGIONSUDVALGET har -

under henvisning til Kommissionens »Grønbog om handel« (KOM(96) 530 endelig udg.),

under henvisning til Kommissionens beslutning af 4. december 1996 om i henhold til artikel 198 C, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse om dette emne,

under henvisning til sin beslutning af 8. marts 1996 om at henvise det forberedende arbejde til Underudvalg 1 »Regionaludvikling, Økonomisk Udvikling, Finansielle Spørgsmål på Lokalt og Regionalt Plan«,

under henvisning til Underudvalg 1's forslag til Regionsudvalgets udtalelse (CdR 107/97 rev.) vedtaget den 18. april 1997 med Kaltenbach som ordfører -

på den 18. plenarforsamling den 11.-12. juni 1997 (mødet den 12. juni 1997) enstemmigt vedtaget følgende udtalelse.

1. Indledning

1.1. Handelen er en vigtig sektor der er centralt placeret i økonomien, og som umiddelbart berører 370 mio. forbrugeres dagligdag. Der er tale om en sektor der er særdeles følsom overfor det sociale, økonomiske og lovgivningsmæssige klima, og som helt og holdent er afhængig af forbrugernes adfærd. Alene af de her fremførte grunde interesserer de lokale og regionale myndigheder sig for handelen.

1.2. Denne forskelligartede og sammensatte sektor står, her ved indgangen til det 21. århundrede, over for nogle afgørende udfordringer, f.eks. beskæftigelsen og den økonomiske og sociale samhørighed, men den skal samtidig tilpasse sig de gennemgribende samfundsmæssige forandringer der følger af udviklingen af de nye informationsteknologier.

Handelen spiller endvidere en uomgængelig rolle for den fysiske planlægning, såvel i de perifert beliggende områder som i de udsatte landdistrikter og forstadsområderne.

Regionsudvalget beklager at tjenesteydelser ikke behandles særskilt i grønbogen. Det opfordrer derfor Kommissionen til at udarbejde en redegørelse på et passende tidspunkt.

Det skal understreges at handelssektoren umiddelbart influerer på en række afledte aktiviteter, som f.eks. formidlingsvirksomheder, handelsagenturer osv. Disse interesser bør tages i betragtning inden man træffer beslutning om handelsanliggender.

1.3. Handelen bør helt klart fungere i et optimalt konkurrencemiljø og drage størst mulig nytte af det indre markeds fordele. Samtidig hænger det indre markeds succes snævert sammen med etableringen af et indre marked for distribution.

1.4. På den baggrund finder Regionsudvalget at ligevægten mellem de forskellige former for handel skal bevares i et konsolideret konkurrencemiljø, uden at målsætningerne med hensyn til fysisk planlægning og social samhørighed ofres til fordel for handelen.

2. Bemærkninger

2.1. Udnyttelse af fordelene ved det indre marked

2.1.1. Regionsudvalget noterer sig de elementer Kommissionen har lagt vægt på i grønbogen for at debatten om handelen kan foregå inden for rimelige konkurrencerammer, i overensstemmelse med nationale regler der ikke hæmmer denne konkurrence, således at handelssektorens fleksibilitet og konkurrenceevne kan stimuleres.

2.1.2. Navnlig bemærker Regionsudvalget at der på tværs af de forskelle der findes medlemsstaterne imellem, synes at være en tendens til koncentration i distributionssektoren. Regionsudvalget henleder opmærksomheden på risikoen for at leverandørerne, navnlig inden for den specialiserede handel, kommer i et afhængighedsforhold til de store distributionsvirksomheder.

2.1.3. Regionsudvalget bemærker med tilfredshed at de selvstændige handlende, navnlig de mindre, reagerer på denne tendens ved at slå sig sammen i organiserede net og således etablerer »en selvstændig organiseret handel«.

2.1.4. Mens grønbogen sætter spørgsmålstegn ved om denne selvstændige organiserede handel er i overensstemmelse med de gældende konkurrenceregler, bemærker Regionsudvalget at en sådan organisering af handlende i uafhængige distributionsnet er en af de få muligheder de mindre detailhandlende har for at begå sig i konkurrencen med de store distributionsvirksomheder.

2.1.5. Den umiddelbare konsekvens er at visse former for handelspraksis, som f.eks. fælles markedsføringsteknikker, udgivelse af nationale pr-kataloger og især anvendelse af fælles priser, accepteres når det drejer sig om store distributionsvirksomheder, men anses for uforenelige med konkurrenceretten når det drejer sig om selvstændige organiserede handlende.

2.1.6. Regionsudvalget bemærker derfor at forskelle i juridisk status medfører forskelle i håndhævelsen af konkurrenceretten. Det finder på den baggrund at der bør foretages en tilbundsgående analyse af dette særlige aspekt således at man kan opretholde en særdeles ønskværdig balance mellem de forskellige handelsformer.

Regionsudvalget konstaterer at grønbogen i denne henseende blot rejser spørgsmålet om mulige samarbejdsformer mellem de mindre handlende med henblik på at sikre deres konkurrenceevne i det indre marked, men at der ikke formuleres konkrete forslag.

2.1.7. Regionsudvalget noterer sig med interesse grønbogens forslag med hensyn til forenkling af handelsvirksomhedernes betingelser, især administrativt og lovgivningsmæssigt. De forskellige EU-regler om forbrugeroplysning burde således forenkles og navnlig mere umiddelbart tilgodese forbrugernes interesser. Handelssektoren vil kun kunne nå sine konkurrenceevne- og fleksibilitetsmål, hvis sektoren ikke lægges i for stærke lovgivningsmæssige lænker. Handelen fremmes bedst med lokal markedsindsigt og egne initiativer, ikke med centraliserede forskrifter.

2.1.8. Regionsudvalget er enigt i at det er nødvendigt inden for rammerne af det handelssamkvem der foregår takket være informationssamfundet, at tage hensyn til de nye teknologier, på grund af de perspektiver disse åbner for grænseoverskridende handel. Disse nye teknologier udgør på én gang nye muligheder og nye udfordringer der skal tages op omgående.

2.1.9. Regionsudvalget bifalder Kommissionens forslag med hensyn til forbedring af de statistiske oplysninger om handelen beregnet både på de offentlige myndigheder der beskæftiger sig med handelssektoren, og på de private aktører der har behov for oplysninger om markedssituationen. Imidlertid advarer Regionsudvalget om den fare der ligger i en overdreven forenkling af de statistiske oplysninger i form af fjernelse af data som er vigtige for udarbejdelsen af statistik over EU's indre samhandel på regionalt plan.

2.1.10. Regionsudvalget minder om at hensigten er at det indre marked skal omdannes til et egentligt enhedsmarked med en fælles ydre grænse og fuldstændig åbning af de indre grænser, for at blive et springbræt til et liberaliseret verdensmarked.

2.1.11. Det er imidlertid Regionsudvalgets opfattelse at en reduktion af handelshindringerne i forhold til omverdenen bør ledsages af en bedre harmonisering af de indirekte skatter. En ensidig lettelse af afgiftstrykket må ikke hæmme konkurrencen.

2.2. Passende uddannelse af de handlende

2.2.1. Regionsudvalget understreger at det er nødvendigt at uddanne de handlende, herunder navnlig de mindre handlende, således at disse forberedes på:

- indførelsen af den fælles mønt, som de i det daglige liv vil være ambassadører for i forhold til den brede befolkning;

- indførelsen af nye teknologier i handelssektorens løbende aktiviteter.

2.2.2. Regionsudvalget bemærker med tilfredshed henvisningerne til de forskellige EU-programmer der kan støtte disse initiativer, f.eks. LEONARDO DA VINCI, COMMERCE 2000 og det flerårige SMV-program.

2.2.3. Imidlertid anser Regionsudvalget det for ønskeligt at der etableres et særligt uddannelsesprogram henvendt til handelsvirksomhedernes personale, navnlig små og mellemstore virksomheder, angående den fælles mønt og de konkrete tekniske konsekvenser dens indførelse vil få med hensyn til regnskabsføring og finansstyring. Med en sådan uddannelsesindsats vil man kunne undgå en for brat overgang til den fælles mønt, og denne overgang vil således foregå på mest effektiv vis for økonomien som helhed. Dette er en opgave der så vidt muligt bør udføres på regionalt plan.

Regionsudvalget er enig med Kommissionen i at indførelsen af den fælles mønt vil være af afgørende betydning for distributionssektoren. Det er næppe tilstrækkeligt blot at gennemføre oplysningskampagner. Overgangsproblemerne med indførelsen af de nye sedler og mønter vil ganske rigtigt i første række opstå i detailhandelsforretningerne. For at vænne kunderne hertil og imødegå utilfredshed har handelen derfor en interesse i at støtte kunderne mest muligt under overgangen fra national valuta til euro.

Imidlertid bør Kommissionen se de mulige meromkostninger handelsvirksomhederne påføres som følge af dobbelt prismærkning i sammenhæng med de fordele dette kan indebære for forbrugerne i form af juridisk beskyttelse.

2.2.4. Dette uddannelsesprogram kunne endvidere bevidstgøre små og mellemstore handelsvirksomheder om de nye muligheder der skabes af informations- og kommunikationsteknologierne, som for enhver handelsvirksomhed udgør en ekstra mulighed for at drage fordel af det indre marked, navnlig i grænseregionerne.

2.2.5. Små og mellemstore handelsvirksomheder har indimellem tendens til at koncentrere sig om deres lokale marked, især i perifert beliggende eller isolerede områder. Sådanne virksomheder benytter sig ikke af sig selv af kontaktpunkter som f.eks. EF-rådgivningskontorerne (EIC), og det falder dem endnu mere fjernt at deltage i EU-programmer som f.eks. COMMERCE 2000 eller LEONARDO DA VINCI.

2.2.6. Regionsudvalget opfordrer derfor til at ovenfor omtalte særlige program systematisk rettes mod denne gruppe af mikrohandelsvirksomheder og mindre handelsvirksomheder.

2.2.7. Kontaktinstanserne, som f.eks. rådgivningskamre o.lign. og de repræsentative sammenslutninger for de mindre handlende, kunne knyttes til dette program for at forbedre chancerne for at nå denne målgruppe.

2.2.8. Regionsudvalget bifalder Kommissionens initiativer med hensyn til uddannelse og teknisk bistand som er nødvendig for udviklingen af distributionssektoren i landene i Central- og Østeuropa. Det bemærker at den mulige udvidelse af EU med disse lande gør det endnu mere nødvendigt at tilpasse handelssektoren i landene, og at programmerne PHARE og TACIS ikke nødvendigvis har tilstrækkelig kapacitet til at tage denne udfordring som først og fremmest er af kulturel og økonomisk karakter, op.

2.3. Opretholdelse af den sociale samhørighed via handelssektorens aktiviteter

2.3.1. Regionsudvalget bemærker at samtidig med at der i handelssektoren procentuelt er skabt betydelig flere arbejdspladser end i økonomien som helhed, eksisterer der store forskelle medlemsstaterne imellem på dette område. Det spørger sig selv hvad grunden kan være til denne uensartede jobskabelse fra medlemsstat til medlemsstat, og mener at beskæftigelsespotentiellet bør gøres til genstand for en mere præcis evaluering.

2.3.2. Regionsudvalget bifalder Kommissionens analyse af handelssektorens økonomiske og samfundsmæssige betydning, dens store rolle med hensyn til livsstil og tiltrækningen af andre aktiviteter, især i landdistrikterne.

2.3.3. Regionsudvalget støtter Kommissionens forslag om at arrangere seminarer i regionerne angående udveksling af erfaringer og god praksis på dette område. Seminarerne skal gennemføres af de regionale og lokale myndigheder med deltagelse af Regionsudvalget.

2.3.4. Udvekslingen af de praktiske erfaringer bør sikres bred omtale, således at handelssektorens aktører kan videreudvikle disse overalt hvor det er tjenligt.

2.3.5. Regionsudvalget bifalder ideen om at der bør skabes ligevægt i handelssektoren gennem opretholdelse af rimelig konkurrence mellem handelsaktørerne og inddragelse af handelsdimensionen i den fysiske planlægning.

2.3.6. Handelsaktiviteterne i landdistrikterne er især handicappet af et begrænset kundegrundlag og en relativt dyr transportlogistik. Men selv om det vil være svært at undgå at indsnævre prisspændet mellem forretninger i landdistrikterne og supermarkeder, burde de muligheder der opstår i kølvandet på de nye teknologier, sammen med mulighederne i forbindelse med den selvstændige organiserede handel kunne gøre det muligt at styrke konkurrenceevnen for små handelsvirksomheder i disse områder. Endvidere bør man styrke de små virksomheders rolle som garanter for serviceydelser i lokalsamfundet.

2.3.7. Endvidere udgør handelsaktiviteten et nødvendigt bidrag til aktiviteten i landdistrikter, perifert beliggende områder, havområder og kyst- og øområder. Infrastrukturen i disse områder bør styrkes, både med hensyn til produktion og distribution.

2.3.8. Regionsudvalget glæder sig over de initiativer med hensyn til regional- og lokaludvikling der understøttes af EU's regionalpolitik i de områder der er støtteberettigede under strukturfondene, og som kan influere på handelssektoren.

2.3.9. Regionsudvalget mener at der er tale om en vigtig faktor for opretholdelse af livet i landdistrikterne, især støtten under mål 5b eller EF-initiativet LEADER til bevarelse af landsbyens sidste handlende. Det opfordrer til at der i det kommende program COMMERCE 2000 tages omfattende hensyn til landdistrikternes problemer, og anmoder om at repræsentanter for Regionsudvalget inddrages i udarbejdelsen.

2.3.10. Regionsudvalget bemærker at handelsaktiviteter i byområder på særdeles effektiv vis kan bidrage til økonomisk styrkelse af områder der er konfronteret med problemer med kriminalitet og arbejdsløshed, og mener at der i disse områder bør gøres en særlig indsats for jobskabelse således at borgerne kan gengives en følelse af fællesskab og tryghed.

2.3.11. Derfor konstaterer Regionsudvalget med tilfredshed at der i forbindelse med den nye programlægning for mål nr. 2, vedrørende omstilling af industriområder for perioden 1997-1999, tages særligt hensyn til detailhandelen som led i politikken for byudvikling og genoplivning af tilbagegangsramte områder. Disse aktioner er især vigtige fordi de på én gang skaber arbejdspladser og knytter et socialt netværk som i vid udstrækning er gået i opløsning.

2.3.12. Finansieringen af nye moderniseringsprojekter for små og mellemstore handelsvirksomheder skal kunne garanteres. Regionsudvalget bør have kendskab til fremtidsperspektiverne for strukturfondene på kort og mellemlang sigt.

2.3.13. Regionsudvalget mener at opretholdelsen af visse livsformer, navnlig i landdistrikterne, har stor betydning for skabelsen af et ligevægtigt samfund, og at opretholdelsen af denne ligevægt nødvendiggør en tilbundsgående undersøgelse af relevante støttemekanismer.

3. Konklusion

3.1. Regionsudvalget understreger at handelen er en privat aktivitet der altid har været i stand til selv at finde de nødvendige ressourcer for sin overleven og udvikling.Det er en aktivitet hvis sunde udvikling forudsætter at subsidiaritetsprincippet overholdes, og at der opretholdes en liberal ramme.

3.2. Regionsudvalget mener imidlertid at handelen under alle omstændigheder afhænger af beskæftigelsen og af dennes varige karakter. En handelsaktivitet er kun mulig hvis der findes et tilstrækkeligt kundegrundlag til at sikre dens overlevelse og rentabilitet. Nøglen til dens succes ligger i husholdningernes købekraft, og denne købekraft afhænger igen af en nedgang i arbejdsløsheden, genskabelse af tilliden samt af produktionsomkostningerne og de konkrete virkninger af en lettelse af virksomhedernes afgiftsbyrde for så vidt angår uddannelse og ansættelse af unge, idet den funktion der udfyldes af handelsagenturen, styrkes.

3.3. Regionsudvalget understreger at handelen bør integreres i et konkurrencesystem hvor komplementaritet, særegenhed og kvaliteten af varer og tjenesteydelser er vigtige faktorer.

3.4. Det offentliges rolle må være begrænset til bestemte strukturelle driftsbetingelser og sigte mod etableringen af rimelige konkurrencebetingelser. Der kan f.eks. være tale om selvstændige handlende der ønsker at kunne anvende fælles priser på samme måde som de store kæder. Regionsudvalget mener at indførelsen af den fælles mønt bør bidrage til en sanering af denne sektor.

3.5. Regionsudvalget anser det for ønskeligt at EU-institutionerne udarbejder en adfærdskodeks med henblik på at sikre at samtlige virksomheder på afbalanceret vis medvirker i virkeliggørelsen af Den Økonomiske og Monetære Union.

Bruxelles, den 12. juni 1997.

Pasqual MARAGALL i MIRA

Formand for Regionsudvalget